open-index/open-wikipedia-markdown huggingface dataset:
בית המשפט המנהלי הפדרלי של שווייץ

**בית המשפט הפדרלי המינהלי של שווייץ** (בגרמנית: **Bundesverwaltungsgericht**, בצרפתית: **Tribunal administratif fédéral**, באיטלקית: **Tribunale amministrativo federale**) הוא בית משפט פדרלי שווייצרי. מדובר בערכאה שאליה ניתן לערער על החלטות של הרשויות הפדרליות בשווייץ. לרוב, ניתן לערער על פסקי הדין של בית המשפט הפדרלי למינהל בפני בית המשפט העליון הפדרלי של שווייץ. בית המשפט הפדרלי למינהל, שממוקם בסנט גאלן, הוא בית המשפט הפדרלי הגדול ביותר בשווייץ ועוסק בעיקר בערעורים על החלטות של רשויות פדרליות, ולעיתים גם של רשויות קנטונליות.

## דרכי עבודה
בית המשפט המנהלי הפדרלי של שווייץ דן במגוון רחב של תחומים משפטיים ובהם מקלט מדיני, מכס, ביטוח סוציאלי, תשתיות, תעסוקה פדרלית, תחרות, בריאות הציבור, אזרחות ועוד. בנוסף, הוא משמש כערכאה ראשונה במקרים מסוימים, למשל בתביעות חוזיות במשפט הציבורי. ההליכים בבית המשפט אינם מתבססים רק על עובדות שהובאו בערכאות קמא, אלא כוללים בירור עצמאי של העובדות, כולל הזמנת חוות דעת של מומחים ובדיקות נוספות במידת הצורך. מדי שנה ניתנות כ-7,500 החלטות, רובן בכתב ובשלוש השפות הרשמיות של שווייץ – גרמנית, צרפתית ואיטלקית. ברוב המקרים, פסקי הדין שניתנים על ידו הם סופיים.

בית המשפט הפדרלי למינהל מטפל בערעורים על פסיקות שניתנו על ידי הרשויות הפדרליות. באזורים מסוימים הוא גם סוקר החלטות שהתקבלו על ידי רשויות קנטונאליות. בית המשפט מורכב משש חטיבות והמזכירות הכללית, האחראית על ניהול בתי המשפט. בית המשפט המנהלי הפדרלי מחליט בערעורים הנוגעים לחוקיות פסיקות שנעשו על ידי הרשויות הפדרליות. לפיכך הוא עוסק במגוון רחב של סוגיות משפטיות, החל מדיני מקלט ועד מכס. בית המשפט בוחן גם תלונות נגד החלטות מסוימות שהתקבלו על ידי ממשלות קנטונאליות, כגון אלו הנוגעות לרשימות בתי חולים. לבסוף, היא נותנת פסקי דין בנושא תביעה משפטית בשלושה תחומים ספציפיים בערכאה הראשונה, למשל. במקרים הנוגעים לחוזים במשפט הציבורי.

שופטיו נבחרים על ידי האספה הפדרלית המאוחדת. הם מבצעים את תפקידם באופן עצמאי ומחויבים רק לחוק. עם 74 שופטים ו-355 עובדים, זהו בית המשפט הפדרלי הגדול ביותר בשווייץ.

## ארגון
בית המשפט המינהלי הפדרלי, שבסיסו בסנט גאלן, מורכב משש חטיבות והמזכירות הכללית:
* חטיבה I מתמקדת בתשתיות, מיסים, תעסוקה פדרלית והגנה על נתונים
* חטיבה II לכלכלה, תחרות וחינוך
* חטיבה III לביטוח סוציאלי ובריאות הציבור
* חטיבות IV ו-V לדיני מקלט
* חטיבה VI לחוק אזרחי חוץ ואזרחות

## מאפיינים
* **חקירה מחדש** – במקרה של מחלוקת משפטית, בית המשפט הפדרלי למינהל אינו מסתמך רק על העובדות שנקבעו בהליך בבית המשפט קמא ועל טיעוני הצדדים, אלא קובע וחוקר את העובדות הרלוונטיות של המקרה עצמו. ניתן להזמין חוות דעת של מומחים ולבצע דיוני הכנה או בדיקות במקרים מסוימים.
* **סופיות דיון חלקית** – מדי שנה, בית המשפט נותן בממוצע 7,500 החלטות – רובן בכתב – בגרמנית, צרפתית ואיטלקית. רוב פסקי הדין שלה הם סופיים.

## קישורים חיצוניים
* 

## הערות שוליים

פדרלי מנהלי
קטגוריה:משפט מנהלי
ועדת חריגים (להקה)

**ועדת חריגים** היא להקת רוק ישראלית שהוקמה בתל אביב ב-2012. ההרכב של הלהקה מורכב מיובל הרינג (גיטרה, שירה), יובל גוטמן (תופים) ודן בלוך (גיטרה בס).

## היסטוריה
לפני הקמת הלהקה, היה הסולן יובל הרינג חבר בלהקת TV Buddhas שבסיסה בברלין. לאחר שחזר לארץ, הוא החליט להשתמש בשיריו שנכתבו בעבר עבור להקה חדשה ויצר קשר עם גוטמן ובלוך. הם התחילו לעשות חזרות בחדר חזרות שנמצא במקלט של בית ספר יסודי וקראו לעצמם "ועדת חריגים".

האלבום הראשון של הלהקה, העולם אבד מזמן, הופק על ידי קייל "סליק" ג'ונסון והוקלט בדירת הלהקה בתל אביב. שם האלבום נלקח מקורס שלקח הרינג בעת לימודיו באוניברסיטת תל אביב. הוא שוחרר ב-2013 על ידי אנובה מיוזיק ו-Burger Records. בשנת 2014, הלהקה יצאה לסיבוב הופעות בארצות הברית.

## סגנון מוזיקלי
המוזיקה של הלהקה תוארה כ"שוגייז" והשפעותיה כוללות את תנועת ה-shoegaze של תחילת שנות ה-90 ולהקות רוק ישראלי, דוגמת פלסטיק ונוס. מבחינה מוזיקלית, הלהקה הושוותה למופעים שונים בתקופה זו, כמו מיי בלאדי ולנטיין, רייד, Slowdive, Family ו-Galaxie 500. מבקר AllMusic, פרד תומאס, טען של"ועדת חריגים" יש יותר במשותף עם להקות עכשוויות כמו DIIV ו-Wild Nothing מאשר ההשפעות שלהם" ובמקביל גם משווה את "רגישות הפופ" של הלהקה ללהקות כמו Feelies ו-The Go-Betweens. השירה של הרינג הושוו לאלה של מוריסי מהסמית'ס ואיאן קרטיס מג'וי דיוויז'ן. הרינג אמר שהוא מאוד מושפע מלהקת "רוק אבות" הגו גו דולס.

על מילות הלהקה אמר הרינג: "חלק מהשירים עוסקים בתקיעה. אחרים עוסקים בקץ העולם או בתחושה שהעולם כמושג מודרני הסתיים מזמן, ובמקום זאת יש כאוס, מבחינה מוסרית".

## חברים

* יובל הרינג - שירה, גיטרה (2012-הווה)
* יובל גוטמן - תופים (2012-הווה)
* דן בלוך - גיטרה בס (2012-הווה)

## דיסקוגרפיה
**אלבומי אולפן**

* העולם אבד מזמן, 2013
* שוקע כאבן, 2015

## קישורים חיצוניים

* 
* 
* 
* 
* 

## הערות שוליים

קטגוריה:שלישיות מוזיקליות ישראליות
קטגוריה:להקות אינדי ישראליות
קטגוריה:הרכבים מוזיקליים מתל אביב
קטגוריה:להקות שהוקמו בשנת 2012
אריקה נורוויץ'

**אריקה נוריץ**' (בנורווגית: **Erika Norwich**; נולדה ב-20 באוקטובר 1999) היא זמרת ופזמונאית נורווגית.

## קריירה מוזיקלית
בשנת 2016, בגיל 16, השתתפה נורוויץ' בתוכנית הטלוויזיה "איידול", והגיעה לשלב חצי הגמר. בשנת 2018 החלה ללמוד במוסד ליברפול לאמנויות הבמה, אך נשרה לאחר כשנה וחזרה לנורווגיה. בשנת 2020 לקחה חלק בביצוע השיר "Vertigo" שהושר על ידי תומאס לוסטה במסגרת תחרות מלודי גרנד פרי, הקדם הנורווגי לאירוויזיון, מבלי להיות מצוינת כמשתתפת רשמית. בהמשך צברה פופולריות דרך פעילותה ברשתות החברתיות, ובייחוד בטיקטוק, שם פרסמה תכנים אישיים לצד יצירתה המוזיקלית.

בשנת 2022 נכנסה לראשונה למצעד הסינגלים הנורווגי עם השיר "Til lillebror". באוקטובר 2023 יצא המיני-אלבום הראשון שלה, *Fra hjertet til hodet og ut*. בינואר 2024 הוכרז כי תשתתף במלודי גרנד פרי לצדו של סופר רוב, שזהותו נחשפה לאחר מכן כגאוטה אורמסן, עם השיר "My AI".

## דיסקוגרפיה
### מיני-אלבומים
* 2023: *Fra hjertet til hodet og ut*

## קישורים חיצוניים

## הערות שוליים

קטגוריה:זמרות נורווגיות
קטגוריה:משתתפי מלודי גרנד פרי
קטגוריה:ילידות 1999
קטגוריה:נורווגים שנולדו ב-1999
גאוטה אורמסן

**גאוטה אורמסן** (בנורווגית: **Gaute Ormåsen**; נולד ב-20 באפריל 1983) הוא זמר נורווגי, שזכה במקום השני בתחרות "איידול" ב-2003. הוא ייצג את  באירוויזיון 2022 עם בן אדמס כחלק מהצמד המוזיקלי סאבוולפר.

בשנת 2010 השתתף בתחרות מלודי גרנד פרי, הקדם הנורווגי לאירוויזיון, עם השיר "Synk eller svøm", והעפיל לשלב גלגל ההצלה, אך לא לגמר. בשנת 2013 חזר לתחרות עם השיר "Awake", הגיע לגמר אך לא נכנס לרביעייה המובילה. בשנת 2022 השתתף בתחרות כחלק מהרכב סאבוולפר עם השיר "Give That Wolf a Banana", וזכה במקום הראשון. יחד הם הגיעו בגמר אירוויזיון 2022 למקום העשירי. בשנת 2024 השתתף פעם נוספת בתחרות, הפעם בדואט עם אריקה נורוויץ' עם השיר "My AI". השניים העפילו לגמר וסיימו במקום השלישי; אורמוסן הופיע מאחורי דמות אווטאר בשם "Super Rob", וזהותו נחשפה רק לאחר סיום התחרות.

## קישורים חיצוניים
* 

## הערות שוליים

קטגוריה:זמרים נורווגים
קטגוריה:משתתפי מלודי גרנד פרי
קטגוריה:נציגי נורווגיה באירוויזיון
קטגוריה:משתתפי אירוויזיון 2022
קטגוריה:נורווגים שנולדו ב-1983
להט במים

[250px|ממוזער|שמאל|[עירית שילה עם זאב רווח מתוך "להט במים", 1969]]
**להט במים** הוא סרט קולנוע ישראלי שעלה לאקרנים בשנת 1969 עם זאב רווח ועירית שילה בתפקידים הראשיים.

זהו הסרט העלילתי היחיד שכתב וביים יעקב המאירי.

## תקציר
ירדן הדייג (זאב רווח) נקרע בין שתי אהבות, אהבת הכנרת ואהבתו לענת, צעירה תל אביבית. ירדן הופקר כילד קטן על ידי אמו ליד קבר המשוררת רחל, סמוך למושבה כנרת.
דייג זקן (יעקב בנאי) דואג לו, מעניק לו את השם "ירדן" ומכשיר אותו להמשיך בדרכו, כדייג. הכנרת היא כל חייו.
יום אחד הוא פוגש בענת (עירית שילה), תל אביבית, בתו של ארכאולוג מוכר (אבנר חזקיהו), המבלה
חופשה על גדות הכנרת. ירדן מתאהב בענת, מביא אותה לביתו ושם הוא לומד ממנה על סודות המין והאהבה. הסרט כולל מספר סצנות אירוטיות.

הצילומים החלו באפריל 1968. חלקו של הסרט צולם על גדות הכנרת, ובחוף לידו בים המלח, וגם בחופי טבריה. הסרט הוקרן לראשונה בקולנוע סמדר בירושלים.

## הדמויות והשחקנים
* זאב רווח – ירדן
* עירית שילה – ענת/כנרת
* אבנר חזקיהו – אבא של כנרת
* יעקב בנאי – הדייג הזקן
* יעקב אלפרין – הדייג המוזר
* לילי קלאס – אשתו של הדייג הזקן
* שחר קול – ירדן הילד
* בילה גנאור – שיכורה
* יורם פודגור – דייג
* אהרל'ה גולדפינגר – דייג

## מחווה לסרט
מאז ההקרנה המקורית בקולנוע ב-1969 לא התבצעו הקרנות נוספות של הסרט. הסרט לא שודר בטלוויזיה ולא הופץ בפורמטים של וידאו. ב-11 בדצמבר 2024 הסרט הוקרן מחדש בהקרנה מיוחדת ביוזמתה של נכדתו של הבמאי ענבל כהן אור בקולנוע סמדר בירושלים אותו המקום בו הסרט הוקרן לראשונה.  לאחר הסרט התקיימה שיחה עם חוקר הקולנוע שמוליק דובדבני על הייחודיות של "להט במים" אז והיום.

## קישורים חיצוניים

## הערות שוליים

קטגוריה:סרטי במאים ישראלים
קטגוריה:סרטים ארוטיים
קטגוריה:סרטים רומנטיים ישראליים
קטגוריה:סרטים ישראליים משנת 1969
הרצאה על אתיקה

**הרצאה על אתיקה** (באנגלית: **Lecture on Ethics**) היא הרצאה שנשא הפילוסוף האוסטרי-בריטי לודוויג ויטגנשטיין ב-17 בנובמבר 1929, בפני קבוצת דיון פילוסופית בשם **Heretics Society** באוניברסיטת קיימברידג'. ההרצאה פורסמה לראשונה רק לאחר מותו, בשנת 1965, על ידי תלמידיו.

ההרצאה מהווה עיון קצר ויוצא דופן של ויטגנשטיין בתחום האתיקה, נושא שאותו ראה כחורג מגבולות השפה והלוגיקה.

## תוכן ההרצאה
בראשית דבריו מבחין ויטגנשטיין בין שני מובנים של המילה "אתיקה": הראשון הוא המובן התיאורי – למשל, חקירה אודות ערכים מוסריים מקובלים או עקרונות מוסריים של קבוצות או יחידים. השני, שהוא המובן המרכזי עבורו, הוא "אתיקה" כחקירה על ה"טוב המוחלט", על "מה שיש לו ערך מוחלט", כלומר – מה שמעבר לעובדות ולשפה.

אליבא דויטגנשטיין, בניתוח הזה של משפטים אתיים, אתיקה איננה יכולה להיות מדע או שדה של ידע, משום שאינה עוסקת בעובדות אמפיריות כלל. העולם, כפי שאנו מתארים אותו, אינו מכיל איכויות אתיות מוחלטות. כל ניסיון לדבר על אמיתות אלו בשפה הוא לדעתו ניסיון לומר את הבלתי ניתן לאמירה, ולכן – מנקודת מבט לוגית – חסר משמעות (nonsense) ואף שימוש לרעה בשפה. עם זאת, הוא מדגיש כי ניסיונות אלה לבטא את הבלתי ניתן לאמירה (והוא נותן מספר דוגמאות למשפטים כאלו, כגון: "אני תוהה על קיום העולם", "כמה זה יוצא דופן שקיים משהו" ו-"אני מרגיש בטוח לחלוטין ששום דבר לא יכול לפגוע בי לא משנה מה יקרה") חושפים את השאיפה האנושית העמוקה להביע את משמעות החיים, יראת הכבוד, או מהות הערכים המוחלטים.

ויטגנשטיין טוען שהמניע הבסיסי לאתיקה, כמו גם לדת ואסתטיקה, הוא הרצון "לרוץ אל הקצה", כלומר – לדחוף את השפה אל מעבר לגבול של מה שניתן לומר, אף על פי שברגע שנעשה זאת, אנו גולשים אל תחום האבסורד. לכן, לדבריו, אתיקה איננה ניתנת למסירה או ללימוד כשם שמעבירים ידע אחר.

## השפעה ופרשנות
ההרצאה מציינת רגע מפתח בהתפתחות מחשבתו המאוחרת של ויטגנשטיין, שבו הוא החל לעסוק יותר באי-האפשרות לדבר על משמעות, ערכים או רוחניות באמצעות השפה הפילוסופית המסורתית. נושאים אלה יהפכו מרכזיים גם במחברות הפילוסופיות המאוחרות ובחקירות הפילוסופיות שלו.

ההרצאה זכתה להתעניינות רבה מצד פרשני ויטגנשטיין, כיוון שהיא נדירה בנכונות שלה לעסוק ישירות במשמעות החיים ובמוסר, נושאים שויטגנשטיין נמנע מלעסוק בהם בדרך כלל בצורה ישירה. למשל, הפילוסופית קורה דיימונד הציעה בעקבות ויטגנשטיין פרשנות בה לביטויים אתיים חסרי משמעות יש "מובן משני", מובן המשמש כניסיון לבטא את מלוא החוויה האנושית שמתעלה מעבר לשפה הרגילה, אף על פי שלביטויים אלה אין משמעות סטנדרטית. היא טוענת שהבנתם כרוכה בהבנת השימוש בהם בשפה ובהתייחסותם ליישומים הליטרליים הראשוניים שלהם. דיימונד נסמכת על תפיסתו המאוחרת של ויטגנשטיין ש"משמעות היא שימוש בשפה".

## לקריאה נוספת

* Rush Rhees (ed.), *Lectures and Conversations on Aesthetics, Psychology and Religious Belief*, Blackwell, 1966.
* Cora Diamond, *Reading Wittgenstein with Anscombe, Going On to Ethics*, Harvard University Press, 2019.

## קישורים חיצוניים
* הטקסט המלא של ההרצאה 

קטגוריה:אתיקה
קטגוריה:הרצאות
קטגוריה:חיבורים פילוסופיים
קטגוריה:לודוויג ויטגנשטיין
קטגוריה:פילוסופיה
קטגוריה:כתבי לודוויג ויטגנשטיין
פפה פיינברג

**חוזה (פפה) מיגל פיינברג** (נולד ב־1962) הוא מאייר, קריקטוריסט, קומיקסאי, גרפיקאי, אנימטור, צלם ומורה לאמנות ישראלי, יליד ארגנטינה. הוא מכונה "העט המהיר ביותר במזרח התיכון".

## ביוגרפיה
פיינברג נולד בבואנוס איירס, ארגנטינה, ועלה לישראל בשנת 1982. הוא החל לפרסם קריקטורות בעיתונים שונים בישראל ובעולם, ולקח חלק בפרויקטים אמנותיים מגוונים.

בין השנים 1989–2015 עבד כגרפיקאי בטלוויזיה החינוכית ורשות השידור, בעיקר בתוכניות ילדים ונוער כגון זאפ לראשון. משנת 1988 הוא מפרסם איורים וקריקטורות ב"ג'רוזלם פוסט", "The Jerusalem Report", "Orange County Jewish Life" ו־"San Diego Jewish Journal".

בנוסף, עיצב דפי לימוד לעיתון "מאטרו", ואייר לעיתוני ילדים ונוער כמו "כולנו", "פילון", "משהו", "ירושלים שלי", "זום", "מנורה", וכן לעיתונים מחו"ל כגון "Patakis" ביוון ו־"Entre Rios" בספרד. מרבה לאייר ספרי ילדים.

## הוראה
פיינברג לימד קומיקס, הדפס משי ואמנות במסגרות שונות. בין השנים 1989–1993 שימש כמרצה להדפס משי בבצלאל, אקדמיה לאמנות ועיצוב, ולימד קומיקס בקייטנות ובקורסים בקמפוס גבעת רם של האוניברסיטה העברית בירושלים, שם פיתח שיטה להוראת יצירה וחשיבה יצירתית.

## פרסים נבחרים
* פרס ראשון – לוגו פסטיבל החסידות בארגנטינה (1980)
* פרס ראשון – לוגו מרכז יונה היהודי (1982)
* פרס ראשון – אמן עולה בירושלים (1984)
* פרס שני – תחרות קומיקס ארצית (1987)
* פרס ראשון – תחרות בינלאומית בנושא מזג אוויר בצרפת (1991) (עבור שבשבת)
* פרס ראשון ופרס מיוחד – תחרות בינלאומית בצרפת (1993)
* פרס ראשון – לוגו לאירוויזיון (1999)

## תערוכות
עבודותיו של פיינברג הוצגו בתערוכות בישראל, ארצות הברית ואירופה.

## מספריו
* "המרתף וסיפורים נוספים"
* "הג'וק, המקק והתיקן... וחפושיות גם" עם לבנה אטאס-כהן, הוצאת אוריון
* "זוזו מחליפה בגדים" עם יעקב אבימור
* סדרת ספרי "חכמת היער" עם כרמלה לב ארי
* "ארץ ישראל שלי מפות מצוירות" עם דב לוריא, הוצאת גירסא דינקותא - הוצאה לאור ושיווק ספרי ילדים
* "למה לי בר מצווה עכשיו?" עם גיא אסל, הוצאת אוריון

## קישורים חיצוניים

* 
* 
* 
* יומן-מאוייר באתר Bored Panda

קטגוריה:בוגרי בצלאל
קטגוריה:ישראלים ילידי ארגנטינה
קטגוריה:מאיירים ישראלים
קטגוריה:עולים בשנות ה-1980
קטגוריה:ציירים ישראלים
קטגוריה:קומיקסאים ישראלים
קטגוריה:הערוץ הראשון: אישים
קטגוריה:ישראלים שנולדו ב-1962
קורט ביוסיק

**קורט ביוסיק** (באנגלית: **Kurt Busiek;** נולד ב-16 בספטמבר 1960)**** הוא כותב קומיקס אמריקאי. עבודתו כוללת את הסדרה Marvels, הסדרה בבעלות-יוצרים אסטרו סיטי, וריצות משמעותיות על הנוקמים, Thunderbolts, וסופרמן.

## ביוגרפיה
ביוסיק נולד בבוסטון, מסצ'וסטס, ארצות הברית. הוא החל את קריירת הכתיבה שלו בשנות ה־80 המוקדמות, כאשר סיפוריו הראשונים פורסמו בגיליון 162 של "Green Lantern" ובגיליון 90 של "Power Man and Iron Fist" בשנת 1982. מאז, כתב עבור מגוון רחב של כותרים, כולל "Avengers", "Iron Man", "Superman" ו־"Conan".

בשנת 1993, ביוסיק והאמן אלכס רוס יצרו את המיני-סדרה "Marvels" עבור מארוול קומיקס, שסיפרה את ההיסטוריה של יקום מארוול מנקודת מבטו של צלם עיתונות בשם פיל שלדון. הסדרה זכתה לשבחים רבים והשפיעה על סגנון הסיפור בקומיקס בשנים הבאות.

בשנת 1995, ביוסיק יצר את הסדרה "Astro City" יחד עם האמן ברנט אנדרסון ואלכס רוס. הסדרה מתמקדת בחייהם של גיבורי-על ותושבי עיר בדיונית, ומציגה סיפורים המעמיקים באישיותם ובחוויותיהם.

ביוסיק גם יצר את ה"Thunderbolts", קבוצה של נבלי-על המתחזים לגיבורים, שהופיעה לראשונה בשנת 1997. בנוסף, כתב את "Avengers Forever" בשנים 1998–1999, סדרה מוגבלת שהתמקדה בהרפתקאותיהם של הנוקמים.

בשנת 2004, החל לכתוב את סדרת "Conan" עבור דארק הורס קומיקס, ובשנת 2013 השיק מחדש את "Astro City" במסגרת ליין ורטיגו של DC קומיקס.

## פרסים והוקרה
ביוסיק זכה בפרסים רבים בתעשיית הקומיקס, כולל פרס אייזנר ופרס הארווי. בין הפרסים הבולטים:
* פרס אייזנר לסדרה המוגבלת הטובה ביותר עבור "Marvels" (1994)
* פרס הארווי לסדרה החדשה הטובה ביותר עבור "Astro City" (1996)
* פרס אייזנר לסופר הטוב ביותר (1999)

## חיים אישיים
ביוסיק נשוי לאן ביוסיק. שניהם הופיעו כדמויות ברקע בסדרה "Marvels" שצויר על ידי האמן אלכס רוס.

## קישורים חיצוניים

* 

* קורט ביוסיק באתר למביק 
* 
* קורט ביוסיק באתר Image Comics 

## הערות שוליים

קטגוריה:קומיקסאים אמריקאים
קטגוריה:זוכי פרס אייזנר
קטגוריה:זוכי פרס הארווי
קטגוריה:אמריקאים שנולדו ב-1960
רוב לייפלד

**רוב לייפלד** (באנגלית: **Rob Liefeld**; נולד ב־3 באוקטובר 1966) הוא קומיקסאי, מאייר וכותב אמריקאי, המוכר בעיקר בזכות יצירת הדמויות "דדפול", "קייבל", ו־"X-Force". הוא היה אחת מהדמויות המובילות של "הדור החדש" של אמני קומיקס בשנות ה־90, והשפיע רבות על סגנון הקומיקס של התקופה.

## ביוגרפיה
לייפלד נולד בהאריסברג, פנסילבניה, ארצות הברית. הוא התחיל את קריירת הקומיקס שלו בגיל צעיר, ועבד בתחילת דרכו עם הוצאות קומיקס שונות. בשנת 1987, לייפלד הצטרף למארוול קומיקס ועבד על סדרות קומיקס פופולריות כגון "The New Mutants" ו־"X-Force". הוא יצר את הדמויות קייבל ודדפול בסדרת "X-Force", שזכו לפופולריות רבה והפכו לדמויות אייקוניות בעולם הקומיקס.

ב־1992, לייפלד היה אחד מהמייסדים של חברת הקומיקס Image Comics יחד עם האמנים טוד מקפרלן, מארק סילבסטרי, אריק לארסן, וילס פורטסיו, ג'ים ולנטינו וג'ים לי. החברה הוקמה במטרה לאפשר לאמנים לשלוט ביצירותיהם ולשמור על זכויותיהם. תחת המותג "Extreme Studios", לייפלד יצר סדרות קומיקס עבור אימג' כמו "Youngblood", שזכתה לפופולריות רבה.

לייפלד מוכר גם בזכות סגנונו הגרפי הייחודי, שכולל דימויים דינמיים, פרופורציות מוגזמות בדגש על גיבורי-על עם שרירים מוגזמים ופוזות אקשן ויזואליות. אף על פי שלייפלד לא היה התאפיין בסגנון ריאליסטי, עבודתו הפכה לאחת מהסמלים המובילים של הקומיקס באותה תקופה.

## יצירות בולטות
* "Deadpool" – אחת הדמויות האייקוניות ביותר בעולם הקומיקס, אשר נוצרה על ידי לייפלד בשיתוף עם הכותב פביאן ניצ'זה. דמות זו זכתה להצלחה רבה בעקבות הופעתה בסרטים, משחקי מחשב, ובסדרות טלוויזיה.
* "Cable" – דמות נוספת שנוצרה על ידי לייפלד ושהפכה לאחת הדמויות הפופולריות ביותר ביקום מארוול.
* "X-Force" – סדרת קומיקס שנוצרה על ידי לייפלד, שבה הציג דמויות חדשות ואקשן מרהיב.
* "Youngblood" – סדרת קומיקס שנוצרה בחברת Image Comics, שזכתה לפופולריות בשנות ה-90.

## סגנון ותרומה לקומיקס
לייפלד היה חלק מהמהפכה שעבר עולם הקומיקס בשנות ה־90, שבה אמני קומיקס התחילו לשים דגש על סגנון אישי ויצירה עצמאית. עבודתו של לייפלד הייתה אחד מהגורמים שתרמו להצלחתה של Image Comics בתחילת דרכה, וחלק מהדמויות והסדרות שיצר הפכו לאייקוניות בשוק הקומיקס.

## קישורים חיצוניים

* 

* רוב לייפלד באתר Image Comics 

קטגוריה:קומיקסאים אמריקאים
קטגוריה:אמריקאים שנולדו ב-1967
דייט קטלני

**דייט קטלני** (באנגלית: **Drop**) הוא סרט מותחן פסיכולוגי אמריקאי משנת 2025, שבוים על ידי כריסטופר לנדון על פי תסריט מאת ג'יליאן ג'ייקובס וכריס רואץ' ומככבים בו מייגן פייהי וברנדון סקלנאר התפקידים הראשיים.

בכורת הסרט התקיימה ב-9 במרץ 2025 במסגרת פסטיבל SXSW, והוא עלה לאקרנים בארצות הברית בהפצת "סרטי יוניברסל" ב-11 באפריל 2025. הסרט זכה לביקורות חיוביות מהמבקרים.

## תקציר העלילה
ויולט, אם חד-הורית שהתאלמנה, יוצאת לדייט עם הנרי כשהיא מוטרדת מסדרה של הודעות אנונימיות שהיא מקבלת באמצעות אפליקציית מסרונים בשם "Drop". השולח האלמוני מורה לה לא לספר לאף-אחד על התקשרותו עמה ולמלא אחר הוראות זדוניות יותר ויותר, או שאחותה הצעירה, ג'ן, ובנה, טובי, ייהרגו.

## צוות השחקנים
* מייגן פייהי – **ויולט**, אם חד-הורית.
* ברנדון סקלנאר – **הנרי**, הדייט של ויולט.
* ויולט בין – **ג'ן**, אחותה הצעירה של ויולט והשמרטפית של בנה.
* ג'ייקוב רובינסון – **טובי**, בנה של ויולט.
* ריד דיימונד – **ריצ'רד**
* גבריאל ראיין ספרינג – **קארה**
* ג'פרי סלף – **מאט**
* אד ויקס – **פיל**
* טראוויס נלסון – **קונור**

## הפקה
בפברואר 2024, נמסר על פיתוחו של הסרט אותו יביים כריסטופר לנדון, לאחר שפרש מבימוי הסרט "צעקה 7", כי על כתיבת התסריט יהיו אמונים ג'יליאן ג'ייקובס וכריס רואץ' וכי לתפקיד הראשי לוהקה מייגן פייהי.

במרץ 2024, נמסר על ליהוקו של ברנדון סקלנאר לתפקיד הגברי הראשי של הסרט. באפריל 2024, נמסר על ליהוקם של ג'פרי סלף, גבריאל ראיין ספרינג, ויולט בין וג'ייקוב רובינסון לצוות השחקנים. במאי 2024, נמסר על ליהוקו של אד ויקס לצוות השחקנים.

צילומי הסרט החלו באירלנד בשלהי אפריל 2024.

## הפצה
הסרט עלה לאקרנים בארצות הברית בהפצת "סרטי יוניברסל" ב-11 באפריל 2025.

## ביקורות
### תגובת הקהל
באתר הביקורות "Rotten Tomatoes", זכה הסרט לציון 89% על בסיס 35 ביקורות חיוביות, עם דירוג ממוצע של 7.1/10. בקונצנזוס של האתר נכתב כי  באתר הביקורות המשוקללות "Metacritic", קיבל הסרט ציון של 72/100 על בסיס 12 ביקורות, דבר המרמז על "ביקורות חיוביות לרוב".

## קישורים חיצוניים
* 

### ביקורות
* 
* ליאור פרג', "דייט קטלני" הוא מותחן יעיל ועשוי היטב, שכדאי לראות ולזרוק (כמו טינדר), באתר אולם האימה, 4 במאי 2025

## הערות שוליים

קטגוריה:סרטים אמריקאיים משנת 2025
קטגוריה:סרטי אימה אמריקאיים
קטגוריה:סרטי אימה מ-2025
קטגוריה:סרטים באנגלית
קטגוריה:סרטי מתח אמריקאיים
קטגוריה:סרטי בלאמהאוס הפקות
קטגוריה:סרטי אולפני יוניברסל
דיכונדרה

ממוזער|מצע דיכונדרה אופייני
**דִיכוֹנְדְרָה** (שם מדעי: *Dichondra*) הוא סוג של צמח פרחוני ממשפחת החבלבליים. הסוג כולל מינים עשבוניים, נמוכים, לרוב משתרעים או זוחלים, בעלי קצב התפשטות מהיר בזכות גבעולים שיוצרים שורשים במפרקי העלים. מינים שונים משמשים כצמחי נוי וכיסוי.

## אטימולוגיה
שם הסוג "דיכונדרה" נגזר מיוונית: δίς (*dis*), שפירושה "שניים", ו־χόνδρος (*chondros*), שפירושה "גרעין", בהתייחס למבנה הפרי של הצמח.

## מאפיינים
מיני הדיכונדרה הם צמחים עשבוניים רב-שנתיים בעלי גבעולים המשתרעים על פני הקרקע. העלים מעוגלים או דמויי כליה, ירוקים ולעיתים בעלי גוון כסוף. הפרחים קטנים, בצבע לבן, ירקרק או צהבהב, וגודלם 2–3 מ"מ. לדיכונדרה זרעים כחלחלים.

## מינים
מספר המינים המדויק שנוי במחלוקת, אך לפי מאגרי מידע בוטניים מקובלים, הסוג כולל למעלה מ־15 מינים, ביניהם:

**דיכונדרה כסופה** (*Dichondra argentea*) – בעל עלים בצבע כסף; נפוץ במקסיקו וטקסס. זן 'Silver Falls' מגודל כצמח נוי תלוי.

**דיכונדרה מיקרנתה** (*Dichondra micrantha*) – נפוצה כצמח כיסוי חלופי למדשאות.

**דיכונדרה קרולינית** (*Dichondra carolinensis*) – דרום-מזרח ארצות הברית.

**דיכונדרה שרכנית** (*Dichondra repens*) – מין נפוץ בניו זילנד ואוסטרליה, לעיתים משמש כתחליף לדשא.

## גידול ושימושים
סוג הדיכונדרה נפוץ בגינון בזכות יכולתו להתפשט במהירות וליצור כיסוי קרקע צפוף. מינים מסוימים עמידים לדריכה קלה וליובש חלקי. *Dichondra micrantha* שימשה כתחליף למדשאה בדרום קליפורניה במחצית השנייה של המאה ה־20. זן 'Silver Falls' של *Dichondra argentea* נפוץ בעציצים תלויים ובגינות בעלות השקיה דלה.

## דיכונדרה כצמח פולש
במקומות שונים בעולם נחשבת דיכונדרה למין זר ולעיתים לעשב שוטה, בעיקר בשטחים חקלאיים. בארצות הברית יש מינים שאינם מקומיים שגורמים נזקים ליבול ולמגוון הביולוגי.

## קישורים חיצוניים

USDA PLANTS Database: Dichondra

Jepson Manual treatment for ''Dichondra''

Flora of China: ''Dichondra''

## הערות שוליים
 

קטגוריה:טקסונים שתוארו בידי גאורג פורסטר
קטגוריה:חבלבליים
קטגוריה:צמחים שתוארו ב-1775
קטגוריה:צמחי נוי
צבא ההגנה של מלאווי

**צבא ההגנה של מלאווי** (באנגלית: **Malawian Defence Force**; בר"ת: **MDF**) הוא השם של הכוחות המזוינים של רפובליקת מלאווי באפריקה. מעמד הצבא מוסדר על ידי החוק והחוקה מכוח הסעיפים: 159 ו־160 (1). על פי המוגדר בחוק: תפקידיו של הצבא הם להגן על ריבונות המדינה, לסייע במישור האזרחי והלאומי להבטיח את הביטחון האזרחי.
## היסטוריה

רשימת נקודות ציון בהיסטוריה הצבאית של מלאווי:
* 1964 עם קבלת העצמאות מוקם צבא עצמאי בסיוע בריטי על בסיס יחידת הרובאים האפריקאיים הבריטית. בתחילה כלל הצבא 2,000 חיילים וגדוד חי"ר יחיד ככוח הלוחם.
* 1964 הצבא החדש מעורב במשבר פנימי של הנהגת המדינה.
* 1966 מתחלף המשטר במלאווי לנשיאותי חד מפלגתי שבראשו הייסטינגס באנדה. ומכן גם משתנה המעמד ומהמבנה של הצבא.
* 1967: הצבא מתחילה מאבק נגד מתנגדי המשטר החדש, כולל פשיטות גרילה מהמדינות השכנות.
* 1964 עד 1974 צבא מלאווי עומד לצד צבא פורטוגל במלחמת העצמאות של מוזמביק, תוך מניעת התרחבות הלחימה לשטחי מלאווי.
* בשנות ה־70 מוקמים חיל האוויר והכוח הימי (הפועל באגם מלאווי).
* 1993 הצבא מסייע בנפילת המשטר הדיקטטורי במדינה.
* לאורך השנים הצבא היה מעורב במשימות בין-לאומיות ובין היתר צורף לארגון לביטחון אפריקה הדרומית.
* 2004 מתקבל השם החדש והנוכחי של הצבא.
## ארגון וציוד
המפקד העליון הוא הנשיא, ולרשותו מופקד השר העומד בראש המשרד לענייני הביטחון לצד הקבינט. כאשר העומד בראש הצבא בפועל והאחראי לתפקוד השיגרתי הוא הרמטכ"ל. צבא מלאווי הוא צבא קטן יחסית המונה כ־25,500 חיילים המחולקים בין היחידות הבאות:
* צבא היבשה
** 3 גדודי חי"ר ממוכן
** גדוד קומנדו מוצנח
** גדוד תמיכה
** גדוד ארטילריה
* חיל האוויר – כולל בעיקר מסוקים לצורך סיוע ותחבורה לכוחות הקרקע.
* היחידה הימית – על אף שמאלווי היא מדינה ללא מוצא לים, חלק גדול מגבלותיה נמצאים בשטחי האגם ועל כן היא מחזיקה כוח ימי.
* מערך השירות הלאומי – משמש כגוף לסיוע אזרחי ולאומי
* הפיקוד לניהול ופיתוח המשאב האנושי – פיקוד המאגד את כלל היחידות והמנהלות העורפיות תומכות בלחימה.
עיקר הציוד הצבאי כולל ציוד קל ומיושן או מיד שנייה.
## גלריה

קובץ:2010-10-23 11-13-59 Malawi - Chileka.jpg|מטוס תובלה קל מחיל האוויר של מלאווי
קובץ:Malawian female soldier (45745891874).jpg|חיילי מלאווי במשימה מטעם האו"ם
קובץ:FV721 Fox armoured reconnaissance vehicle, MDF Museum, Zomba.jpg|שריונית במוזיאון הצבא של מלאווי
קובץ:Roundel of Malawi.svg|רונדל חיל האוויר של מלאווי


## קישורים חיצוניים

## הערות שוליים

מלאווי
קטגוריה:צבאות מודרניים
קטגוריה:אפריקה: צבא וביטחון
קטגוריה:מלאווי
קטגוריה:צבאות הגנה
וידר וילה

**וידר אנדרה גרדסט מוהאוגן** (בנורווגית: **Vidar André Grødset Mohaugen**; נולד ב-1989), ידוע בשם הבמה שלו **וידר וילה**, הוא זמר נורווגי.

וידר התפרסם בקיץ 2017 לאחר הוצאת השיר "One Night Stand", שהגיע בשיאו למקום השישי ב-VG-lista, ושהה במצעד במשך 18 שבועות רצופים. נכון לאפריל 2025, עומד מונה ההשמעות של השיר בספוטיפיי על כ-40 מיליון. יצירתו מתאפיינת בעיקר כשירי מסיבות עם טקסטים בנורווגית, לעיתים קרובות סביב נושאים של מין ושתייה.

באותה שנה נאסר עליו להופיע בהופעת הקיץ השנתית של VG-lista בכיכר עיריית אוסלו, בעקבות תוכן השיר "One Night Stand", שנחשב לגס מדי. במרץ 2018 השתתף במלודי גרנד פרי, הקדם הנורווגי לתחרות הזמר של האירוויזיון עם השיר "Moren din", אך הודח בסיבוב הראשון. בשנת 2022 היה מועמד לפרס ספלמן בקטגוריית מוזיקת מסיבות, על יצירה כוללת שיצאה באותה שנה.

ב-5 בינואר 2024 נחשף על ידי NRK כי וילד עתיד להשתתף במלודי גרנד פר השנתי פעם נוספת. שירו לתחרות היה "Mer", שכתב לצד יונאס תומאסן, מרטין תומאסן ומת'יאס נילסן. הוא התחרה במקצה השלישי של התחרות, שנערך ב-27 בינואר, וכשל בניסיון להעפיל לגמר.

## דיסקוגרפיה
### אלבומי אולפן
* 2020: *Hitparade*

## קישורים חיצוניים
* 

## הערות שוליים

קטגוריה:זמרים נורווגים
קטגוריה:משתתפי מלודי גרנד פרי
קטגוריה:נורווגים שנולדו ב-1989
זהרון (יישוב)

**זהרון** היה מושב והתנחלות ישראלית ששכנה בצדו המזרחי של חצי האי סיני, בנואיבה, לחוף מפרץ אילת, כ-65 ק"מ מדרום לאילת וכ-150 ק"מ מצפון לאופירה, סמוך לנביעות. המושב נכלל בשטח המחוז מרחב שלמה.

## הקמה
סקר קרקע שבוצע במחצית השנייה של 1970 מצא שבאזור נואיבה יש כ-3,000 דונם המתאימים לחקלאות ושניתן להפיק מהנביעות באזור מיליון קוב מים לשנה. בתחילת 1971, הוקמה נביעות ליד הכפר הבדואי נואיבה על ידי תנועת המושבים.

בשנת 1977 הוקם המושב זהרון סמוך לנביעות.

בשנת 1979 התגוררו במקום שמונה זוגות בקרוואנים. הם קיבלו שירותים מנביעות הסמוכה והתפרנסו מחקלאות בשטחים שהוקצו להם.

## פינוי
עם חתימת הסכם השלום בין ישראל למצרים ב-1979, בעקבות איום הפינוי על המושב הצעיר, בחנו חלק מהתושבים את האפשרות לפרוש מהמושב ולחזור למרכז הארץ. אולם בעקבות החלטת תושבי נביעות הסמוכה להעתיק את יישובם למפרץ אמנון, בחוף בצפוני של הכנרת (לימים המושב אמנון), החליטו תושבי היישוב להישאר במקומם ולעבור לאחר הפינוי ליישוב המועתק החדש יחד עם חלק מתושבי נביעות.

בסופו של דבר, המושב פונה יחד עם נביעות בשנת 1982.

חלק מתושבי המושב הקימו עם מפונים מחבל ימית את המושב עין הבשור בחבל שלום, מיד לאחר הפינוי.

## ראו גם
* נביעות (יישוב)

## הערות שוליים

קטגוריה:סיני: התנחלויות
קטגוריה:נביעות
קטגוריה:מפרץ אילת
קטגוריה:יישובים שהוקמו ב-1977
קטגוריה:מרחב שלמה
דרק פרינס

**פיטר דרק ווהן פרינס** (14 באוגוסט 1915 – 24 בספטמבר 2003) היה מורה לתנ"ך, מטיף נוצרי, סופר ואיש דת, הידוע בעיקר בשל לימודי התנ"ך שלו ובהוראתו על ריפוי אלוהי, גירוש שדים ולוחמה רוחנית.

## שנים מוקדמות
דרק פרינס נולד בבנגלורו, הודו, להורים בריטים. בהיותו בן חמש נשלח לאנגליה, שם למד והתחנך בפנימיה היוקרתית איטון קולג' ואחר כך באוניברסיטת קיימברידג'. באוניברסיטה תיאר את עצמו כאתאיסט, אך בזמן ששירת בצבא הבריטי במלחמת העולם השנייה, החל להתעמק בתנ"ך ובברית החדשה. באחד הלילות נגלה אליו ישוע, חוויה ששינתה את חייו ותפיסותיו מקצה לקצה.

## נישואים וצמיחת שירותו
בשנת 1946 התחתן פרינס את לידיה כריסטנסן, מסיונרית דנית שפעלה בירושלים. עם נישואיו הפך לאב לשמונה בנותיה המאומצות, ובהמשך אימצו בני הזוג בת נוספת. בשנת 1963 עברה המשפחה לארצות הברית. את קורותיה של לידיה והקשר האמיץ שלה לעם ישראל תיאר פרינס בפירוט בספרו "על עיר ואם" (Appointment in Jerusalem) .

אחר פטירתה של לידיה בשנת 1975, נישא פרינס לרות בייקר בשנת 1978, אשר לה היו שלושה ילדים מאומצים. בשנת 1981 הם עברו להתגורר בירושלים.

עד פטירתה של רות ב-1998 נסעו בני משפחת פרינס ברחבי העולם כחלק מעבודת השירות של פרינס להפצת משנתו. במדינות מסוימות ביקרו פעמים אחדות: רוסיה, גרמניה, קזחסטן, הונגריה, דרום אפריקה, קניה, אינדונזיה, מלזיה, סינגפור, טורקיה, פולין, בחריין, קובה, קולומביה, שווייץ, צרפת, פורטוגל, הודו ואנגליה.

פרינס חיבר 51 ספרים והקליט 600 קטעי אודיו ו-100 סרטונים, שרבים מהם תורגמו ופורסמו ליותר מ-60 שפות, ביניהן ערבית, סינית, קרואטית, גרמנית, צרפתית, מונגולית, רוסית, טמילית, ספרדית, עברית ועוד. חלק מהנושאים המכוסים בתורתו הם תפילה וצום, יסודות האמונה הנוצרית, מלחמה רוחנית, אהבת אלוהים, תפקידו של עם ישראל ונישואין ומשפחה.

כפנטקוסטלי, פרינס האמין במציאות של כוחות רוחניים הפועלים בעולם, ובכוחם של שדים לגרום למחלות ולבעיות פסיכולוגיות למאמינים וללא-מאמינים. זה היה בניגוד להשקפה הפנטקוסטלית המקובלת, לפיה שדים יכולים להחזיק בלא-מאמינים, אבל יכולים רק לדכא נוצרים.

## עם ישראל
[שמאל|ממוזער|250x250 פיקסלים| קברו של דרק פרינס בבית הקברות הבינלאומי של [הכנסייה האוונגלית הבינלאומית|כנסיית אליאנס, ירושלים]]
פרינס התנגד בתוקף לתאולוגיית החילופין. ספרו "הגורל של ישראל והכנסייה" טוען שהכנסייה הנוצרית לא החליפה את עם ישראל, ושהברית שכרת אלוהים עם ישראל עדיין בתוקף. פרינס גם האמין שהקמת מדינת ישראל היא התגשמות הנבואות המקראיות. בספרו "ארץ מובטחת", הוא כותב "הנושא המרכזי של הנבואה התנ"כית, כפי שהיא מתבטאת בימינו, סובב סביב ארץ ישראל ועם ישראל. אלוהים מבצע את תוכניתו שנקבעה מראש, לאסוף מחדש את העם היהודי מהתפוצות ולהחזירו למולדתו".

## פטירתו
ב-24 בספטמבר 2003 נפטר פרינס בשנתו מאי-ספיקת לב בגיל 88 בביתו בירושלים, לאחר שבריאותו התדרדרה עקב מחלות כרוניות שתקפו אותו בשנותיו האחרונות. הוא נטמן בירושלים בבית הקברות הבינלאומי של הכנסייה האוונגלית הבינלאומית, הידועה גם ככנסיית אליאנס.

## ספרים
רבים מספריו של דרק פרינס תורגמו לעברית והוצאו לאור בהוצאת דרק פרינס, ישראל. ביניהם:
* "יסודות האמונה" (סדרת ספרים) (1966)
* "לעצב את ההיסטוריה על ידי תפילה וצום" (1973)
* "על עיר ואם" (1975)
* "לחיות לפי האמונה" (1977)
* "הארץ המובטחת" (1982)
* "המלה האחרונה על המזרח התיכון" (1982)
* "הברכה והקללה: בידיך לבחור" (1990)
* "בעלים ואבות" (2000)
* "הכרזת הדבר" (2003)

## קישורים חיצוניים

* 

## הערות שוליים

קטגוריה:אנשי דת בריטים
קטגוריה:בוגרי איטון קולג'
ציר מורג

**ציר מורג** הוא ציר תנועה צבאי לרוחב דרום רצועת עזה, בין הערים ח'אן יונס ורפיח. הציר נסלל ב-2025, במסגרת הלחימה ברצועת עזה במלחמת חרבות ברזל.
## שם הציר
הציר נקרא על שם ההתנחלות מורג, שפונתה במסגרת תוכנית ההתנתקות באוגוסט 2005, והציר עובר באזור שבו שכנה. במסגרת תוכנית חמש האצבעות תוואי הציר אמור היה להיכלל ביישובי מסדרון סופה.
[ממוזער|לוחם [חטיבת גולני|גולני יורה במקלע מאג בסביבת ציר מורג]]

## הקמת הציר וייעודו

באפריל 2025, במסגרת מבצע עוז וחרב, החלו כוחות אוגדה 36 לפעול בהשמדת תשתיות טרור במרחב הציר ובהכשרתו לשמש כציר צבאי המבתר את דרום רצועת עזה ממזרח למערב, בדומה לציר נצרים בצפונה. אורך הציר כ-12 ק"מ, ומרחקו מציר פילדלפי כ-4–5 ק"מ. הציר מתחיל בגדר ההפרדה בין רצועת עזה לישראל, סמוך לקיבוצים ניר יצחק וסופה. מטרת הציר להרחיב את מרחב האבטחה הדרומי ברצועת עזה. תפיסת הציר באפריל 2025 היא הפעם הראשונה שכוחות צה"ל שולטים בחלק זה של הרצועה מאז החל התמרון הקרקעי במסגרת מלחמת חרבות ברזל.

### העיר ההומניטרית ברפיח
ביולי 2025 הכריז שר הביטחון ישראל כ"ץ על הקמת העיר ההומניטרית ברפיח, במתחם שבין ציר מורג לציר פילדלפי, בה יחולק סיוע הומניטרי לתושבי רצועת עזה במתחמי החלוקה של הקרן ההומניטרית לעזה, כאשר ציר מורג ישמש כנקז שדרכו יעברו תושבי הרצועה לאחר שעברו בידוק. בשל כך, דרישת חמאס לנסיגת צה"ל מהציר במסגרת הפסקת אש לשם שחרור חטופים הפכה למחלוקת המרכזית בין ישראל לחמאס אודות הגעה להסכם כזה.

## קישורים חיצוניים
* 
*  אבשלום קור, באופן מילולי: ציר מורג ומורג חרוץ, גלי צה"ל, 14 במאי 2025

## הערות שוליים

קטגוריה:גבול ישראל – רצועת עזה
קטגוריה:תוכנית חמש האצבעות
קטגוריה:מלחמת חרבות ברזל
קטגוריה:רצועת עזה: ביטחון
קטגוריה:רצועת עזה: תחבורה
קטגוריה:תוכנית ההתנתקות
קטגוריה:2025 ברצועת עזה
פראן גונסאלס

**פרנסיסקו חאבייר גונסאלס פרס** (בספרדית: **Francisco Javier González Pérez**; נולד ב-24 ביוני 2005), הידוע בשם **פראן גונסאלס**, הוא כדורגלן ספרדי המשחק כשוער בריאל מדריד קסטיליה, בריאל מדריד ובנבחרת ספרד בכדורגל עד גיל 21.

## קריירת מועדונים
### קולטורל לאונסה
גונסאלס נולד ב-24 ביוני 2005 בעיר לאון שבספרד, והחל את קריירת הכדורגל שלו כבר בגיל 5 בקבוצת קולטורל לאונסה שם שיחק במשך 12 עונות ונחשב לאחד הכישרונות המבטיחים בשנתון שלו.

### ריאל מדריד
ב-2022 הצטרף למחלקת הנוער של ריאל מדריד. יכולותיו במחלקת הנוער הרשימו גם את מאמן השוערים של קבוצת הגברים הראשונה, לואיס לופיס, ואת מאמן הקבוצה קרלו אנצ'לוטי. 

ביולי 2023 הצטרף גונסאלס לאימוני ומשחקי קדם העונה של הקבוצה הראשונה שנערכו בארצות הברית. לאחר קדם העונה חוזהו בקבוצה הוארך לחמש שנים והוא נכלל כאחד מארבעת השוערים של ריאל מדריד במקביל למשחקיו בקבוצות הנוער.

גונסאלס משחק בעיקר בקבוצת המילואים של ריאל מדריד, ריאל מדריד קסטיליה שמשחקת בפרימרה דיוויסיון, הליגה השלישית בחשיבותה בספרד.

גונסאלס ערך את הופעת הבכורה שלו בליגה הספרדית ב-4 באפריל 2025 נגד ולנסיה והפך לשחקן הצעיר ביותר שפותח בהרכב הקבוצה הבוגרת מאז איקר קסיאס. המשחק הסתיים בהפסד 1–2.
## קריירה בין-לאומית
ב-2023 גונסאלס הוזמן לשחק בנבחרת ספרד עד גיל 19 ואף נכלל בסגל הנבחרת באליפות אירופה בכדורגל עד גיל 19 שנערכה בקיץ 2024 בצפון אירלנד שם זכו במדליית זהב לאחר ניצחון 0–2 על נבחרת צרפת.

## סטטיסטיקה
### מועדונים
נכון ל-3 במרץ 2026

## תארים
### קבוצתיים
#### ריאל מדריד
* ליגת האלופות: 2023/2024 
* סופר קאפ: 2024
* גביע פיפ"א הבין יבשתי: 2024

### בין לאומיים
#### ספרד עד 19
* אליפות אירופה עד גיל 19 של אופ"א: 2024 

## הערות שוליים

קטגוריה:כדורגלני ריאל מדריד קסטיליה
קטגוריה:כדורגלני ריאל מדריד
קטגוריה:כדורגלנים ספרדים
קטגוריה:ספרדים שנולדו ב-2005
Azizam

"**Azizam**" הוא שיר של הזמר והיוצר האנגלי אד שירן. הוא יצא לאור ב-4 באפריל 2025, תחת חברת התקליטים Gingerbread Man Records של שירן עצמו והופץ על ידי וורנר רקורדס כסינגל המוביל מתוך אלבום האולפן השמיני שלו, *[[Play (אלבום של אד שירן)|Play]]*. הרצועה נכתבה והופקה על ידי שירן, איליה סלמנזאדה, ג'וני מקדייד וסוואן קוטצ'ה. סינגל התקליטור והסינגל בגודל 7 אינץ' יצאו לאור ב-30 באפריל 2025, כולל רצועת בונוס בלעדית "Crashing".

## הרכב השיר
מקור המילה "Azizam" בשפה הפרסית ומתורגם מילולית ל"יקירי" או "אהובתי". הרצועה כוללת קצב ריקודים תוסס עם השפעות של מוזיקה פרסית. כמה אמנים איראנים והודים לקחו חלק בהקלטת השיר, ניגנו בכלים כמו ג'אטם, דף, סנטור, דולצימר מרוקן או לאוטה, ושרו קולות רקע. השיר נוצר בהשראת אשתו של שירן ופרשיית האהבה שלהם.

## קידום
ב-15 במרץ 2025, הוא הופיע לראשונה במהלך הופעת רחוב מפתיעה בניו אורלינס. ארבעה ימים לאחר מכן, קטע של 30 שניות של השיר הוקרן בבכורה ביוטיוב.

## קליפ מוזיקלי
קליפ נלווה בכיכובו של הקומיקאי אומיד ג'לילי צולם בדרום לונדון באמצע פברואר 2025, לאחר ששירן סיים את החלק ההודי של סיבוב ההופעות המתמשך שלו +–=÷× (מבוטא "Mathematics tour").

## מיקומי שיא

### מצעדי סוף שנה

## קישורים חיצוניים

* 
* 

## הערות שוליים

קטגוריה:שירי 2025
קטגוריה:סינגלים מ-2025
קטגוריה:שירי אד שירן
קטגוריה:שירים באנגלית
קטגוריה:שירים שנכתבו על ידי אד שירן
קטגוריה:שירים שנכתבו על ידי איליה סלמנזאדה
קטגוריה:שירים שנכתבו על ידי סוואן קוטצ'ה
קטגוריה:שירים שהופקו על ידי איליה סלמנזאדה
קטגוריה:סינגלים בהוצאת וורנר רקורדס
אליפות אירופה בכדורגל עד גיל 19 - 2027

**אליפות אירופה בכדורגל עד גיל 19 לשנת 2027** יהיה הטורניר ה-24 של אליפות אירופה עד גיל 19. צ'כיה תארח את הטורניר שיתקיים בקיץ 2027. בסך הכל ישחקו בטורניר 8 קבוצות, כאשר שחקנים שנולדו ב-1 בינואר 2008 או לאחר מכן יהיו זכאים להשתתף. 

זו הייתה אמורה להיות הפעם הראשונה שהטורניר נערך בישראל, לאחר שכבר אירחה בעבר את אליפות אירופה בכדורגל עד גיל 17 (2000, 2022) ואת אליפות אירופה בכדורגל עד גיל 21 (2013). ב-3 בדצמבר 2025 הודיעה אופ"א כי הטורניר יועבר מישראל לצ'כיה, בעקבות המשך הלחימה במזרח התיכון.

## אצטדיונים
לוקוטרס ארנה, מלאדה בולסלאב, 5000 מקומות

אצטדיון רחוב קולארובה, ולאסים, 1200 מקומות

אצטדיון עירוני, אוסטי נד לבם, 4000 מקומות

פראג (טרם נבחר איזה מהאצטדיונים בעיר ישתתף באירוח, כולל אירוח משחק הגמר).

## העפלה
### נבחרות שהעפילו

## קישורים חיצוניים
* 

## הערות שוליים

קטגוריה:אליפויות אירופה בכדורגל עד גיל 19
יעקב שחם

**יעקב שחם** (29 או 30 בנובמבר 1942 – 20 באפריל 1995) היה אסטרופיזיקאי ישראלי. שימש חבר סגל ב ובאוניברסיטת קולומביה.

## ביוגרפיה
שחם נולד בתל אביב ב-1942 בשם יעקב ברונשטיין, אותו עברת לשם שחם ב-1968. קיבל תואר ראשון ותואר שני מהאוניברסיטה העברית בירושלים, וכן דוקטורט, אותו השלים ב-1968. בשנה האקדמית 1972–1973 שימש כחוקר אורח, במלגת פולברייט, באוניברסיטת אילינוי באורבנה-שמפיין. התמנה לפרופסור חבר באוניברסיטה העברית ב-1977. ב-1984 הצטרף כחבר סגל למחלקה לפיזיקה באוניברסיטת קולומביה, ומונה לסגן ראש המחלקה ולמנהל שותף של המעבדה לאסטרופיזיקה של האוניברסיטה ב-1994.

עסק בחקר כוכבי נייטרונים ופולסרים. הוא העמיד מספר תלמידים בולטים, בהם צבי פירן, אבישי דקל, וחתן פרס ישראל לפיזיקה הפרופסור צבי מזא"ה, אותם הנחה בלימודי הדוקטורט.

עסק רבות בהנגשת מדע פופולרי לציבור הרחב, והנחה את תוכנית הטלוויזיה הפופולרית "תצפית" ששודרה ב.

שחם היה נשוי למאירה שחם ואב לשלושה ילדים. נפטר בניו יורק ב-1995 כתוצאה מאירוע לב.

## קישורים חיצוניים

* הספד שפורסם לאחר פטירתו של שחם באתר ארכיון הניו יורק טיימס
* הספד שפורסם לאחר פטירתו של שחם באתר ארכיון ה-
* הספד שפורסם לאחר פטירתו של שחם באתר ארכיון ה-

## הערות שוליים

קטגוריה:פיזיקאים ישראלים
קטגוריה:אסטרונומים ישראלים
קטגוריה:אסטרופיזיקאים ישראלים
קטגוריה:סגל האוניברסיטה העברית בירושלים: פיזיקה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי תוכנית פולברייט ישראלים
קטגוריה:יהודים הקבורים בהר המנוחות
קטגוריה:ישראלים שנולדו ב-1942
קטגוריה:ישראלים שנפטרו ב-1995
גיחנית מעורקת

**גִּיחָנִית מְעֹרֶקֶת** (שם מדעי: *Trithemis arteriosa*, נקראה בעבר **אדמונית המדבר**) היא מין של שפירית ממשפחת הטיסניתיים.

בישראל היא נפוצה למדי ונצפית בכל הארץ, אך נפוצה יותר בדרום ובמזרח.

## תיאור
אורכה של הגיחנית המעורקת הוא 32–38 מ"מ, ומוטת כנפיה 4.6–6.0 ס"מ. פניו של הזכר הבוגר בצבע אדום עמוק, ולקודקוד ולחלק העליון של המצח יש ברק סגול. העיניים בגוון אדום עמוק והלביום (לסת תחתונה) בצבע צהוב עמוק עם פס חום כהה במרכז. הסינטורקס אדום עם פסים שחורים; לזכרים בוגרים יש לעיתים קרובות פריחה סגולה על בית החזה העליון. לכנפיים יש עורקים בצבע אדום עז וצבע כתום בבסיסן. הפטרוסטיגמטות באורך 2.3–2.4 מ"מ ובצבע חום כהה. הבטן הדקה אדומה בוהקת; במקטעים S6–S8 יש טריזים שחורים בכל צד (מאפיין המבדיל אותה משפיריות אדומות אחרות); ומקטעי S9 ו-S10 שחורים. לנקבות יש דוגמה דומה, אבל הבטן והפנים בצבע צהוב עד חום צהבהב. הצדדים של הסינתורקס (synthorax) בצבע צהוב-חום בהיר, וכך גם הצדדים התחתונים של מקטעים S1–S3.

## אקולוגיה
### התנהגות
הזכרים בדרך כלל ניצבים על קנים בגדה, צדים מעמדתם ומגנים על הטריטוריה שלהם מפני בני מינם. לאחר גיחת ציד קצרה הם בדרך כלל חוזרים לאותו מקום. ההזדווגות מתרחשת בתעופה ונמשכת בדרך כלל שניות ספורות בלבד; לאחר מכן, הנקבות מטילות את ביציהן במים על ידי תנועות בטנן כנגד פני המים בזמן מעוף. באפריקה, המין עף כל השנה, ובאירופה ממאי עד אוקטובר. אורך הלרוות כ-13 מ"מ עם בטן בצורת ביצה. הם מסוגלים לשרוד בבוץ לאחר שהמים התייבשו.

### בית גידול
שפירית זו מצויה במגוון רחב של בתי גידול זורמים ומים שקטים; בין השאר בנחלים, נהרות, אגמי מים מתוקים, ביצות, בריכות (אפילו בבריכות שחייה), תעלות השקיה ותעלות.

### תפוצה
הגיחנית המעורקת היא שפירית נפוצה ברוב תחום תפוצתה הכולל את רוב אפריקה ומשתרע למערב אסיה ודרום אירופה.

באפריקה, היא מצויה באוגנדה, אלג'יריה, אנגולה, אסוואטיני, אריתריאה, אתיופיה, בנין, בוטסואנה, בורקינה פאסו, בורונדי, גאנה, גבון, גמביה, גינאה, גינאה ביסאו, גינאה המשוונית, דרום אפריקה, דרום סודאן, האיים הקנריים, הרפובליקה המרכז-אפריקאית, הרפובליקה של קונגו, הרפובליקה הדמוקרטית של קונגו, זמביה, זימבבואה, טנזניה, טוגו, חוף השנהב, כף ורדה, לסוטו, ליבריה, לוב, מדגסקר, מלאווי, מאלי, מאוריטניה, מוזמביק, מיוט, מצרים, מרוקו, נמיביה, ניז'ר, ניגריה, סאו טומה ופרינסיפה, סנגל, סיישל, סיירה לאון, סומליה, סודאן, צ'אד, קומורו, רואנדה, קמרון, קניה, ותוניסיה.

במערב אסיה ובדרום אירופה היא מצויה בכרתים, קפריסין, איראן, ישראל, ירדן, כווית, לבנון, עומאן, השטחים הפלסטיניים, ערב הסעודית, סוריה, טורקיה, איחוד האמירויות הערביות ותימן.

## גלריה

קובץ:Trithemis arteriosa 262446550.jpg|זכר בוגר. ניתן להבחין בדוגמה השחורה האופיינית על הבטן, ההולכת ומתפשטת לקראת הקצה
קובץ:Trithemis arteriosa 1.jpg|טקסט=Male|זכר
קובץ:Trithemis arteriosa (37427728892).jpg|זכר, מבט על
קובץ:Trithemis arteriosa qtl2.jpg|טקסט=Female|נקבה, מבט על
קובץ:Trithemis arteriosa (Red-veined Dropwing) - hembra.jpg|טקסט=Female|נקבה
קובץ:Trithemis arteriosa qtl1.jpg|טקסט=Female|נקבה


## קישורים חיצוניים

## הערות שוליים

קטגוריה:טקסונים שתוארו בידי הרמן בורמייסטר
קטגוריה:בעלי חיים שתוארו ב-1839
קטגוריה:שפיריות
באסם ח'ורי

**באסם ח'ורי** (בערבית: **باسم خوري**; נולד ב-1 ביולי 1960) הוא רוקח, איש עסקים ופוליטיקאי פלסטיני. הוא כיהן כשר הכלכלה הלאומית במשך מספר חודשים בממשלת פיאד השנייה.

## ביוגרפיה
ח'ורי נולד בכפר עקב, סמוך לירושלים, בשטח שהיה בידי ירדן. לאחר שסיים את לימודיו היסודיים ברמאללה, השלים תואר ראשון ברוקחות באוניברסיטת אוקלהומה, וחבר בחבר הנאמנים של אוניברסיטת ביר זית.

ב-1985 הקים את מפעל התרופות פארמה, ב-1996 הקים את חברת הביטוח פלסטין, וב-2007 ואת החברה הלאומית לתעשיות חקלאיות. יש לו גם חברה במלטה בשם Pharma Care Premium אותה הקים ב-2009.

הוא היה חבר בוועדה הטכנית למסחר ותעשייה בתוך משלחת המשא ומתן הפלסטינית בין השנים 1990 ו-1994. הוא נבחר ליושב ראש הדירקטוריון של איגוד הרוקחים הפלסטיני, וכן נבחר לכהן כנשיא איגוד יצרני התרופות הפלסטינים.

ח'ורי נכנס לתפקיד שר הכלכלה ב-19 במאי 2009 במסגרת ממשלת הרשות הפלסטינית בראשות סלאם פיאד, אך התפטר מתפקידו ב-14 באוקטובר 2009 במחאה על הסכמת הרשות הפלסטינית שלא לדון בדו"ח גולדסטון של מועצת האומות המאוחדות לזכויות אדם. בתקופה זו האשים את ישראל כי היא "חונקת את הכלכלה הפלסטינית".

בפברואר 2020 דרש איגוד עובדי אוניברסיטת ביר זית את פיטוריו מחבר הנאמנים של האוניברסיטה, בשל השתתפותו כראש משלחת פלסטינית המייצגת את הוועדה לתקשורת עם נציגים ישראלים בתל אביב.

הוא חבר במועצת הנאמנים של הקונסרבטוריון הלאומי למוזיקה אדוארד סעיד, של הדירקטוריון הן של רשות שוק ההון הפלסטינית והן של החברה לביטוח פיקדונות פלסטין וחבר בחבר הנאמנים של המרכז הקתולי של אגודת סנט איב לזכויות אדם.

בשנת 2002 זכה ח'ורי באות ההצטיינות מאבירי הקבר בגרמניה כהוקרה על שירותיו לנזקקים.

## הערות שוליים

קטגוריה:בוגרי אוניברסיטת אוקלהומה
קטגוריה:פוליטיקאים פלסטינים
קטגוריה:רוקחים פלסטינים
קטגוריה:שרי הכלכלה של הרשות הפלסטינית
קטגוריה:הרשות הפלסטינית: כלכלה
קטגוריה:פלסטינים שנולדו ב-1960
שרון נזריאן

**שרון נזריאן** (באנגלית: **Sharon Nazarian**) היא פעילה חברתית, אקדמאית ופילנתרופית אמריקאית. כיום היא משמשת כסגנית נשיא בכירה לעניינים בין-לאומיים בליגה נגד השמצה (ADL).

## ראשית חייה
שרון נזריאן נולדה בטהראן, איראן. אביה, יונס נזריאן, היה איש עסקים, פילנתרופ ומשקיע מוקדם בחברת טכנולוגיית הלוויינים קוואלקום. אמה, סוראיה נזריאן, היא פסלת. יש לה שני אחים, סם נזריאן ודוד נזריאן, ואחות, שולמית נזריאן. במהלך המהפכה האיראנית של 1979, היא היגרה לארצות הברית והתיישבה בבוורלי הילס, קליפורניה, יחד עם הוריה ואחיה.

היא סיימה את לימודיה באוניברסיטת דרום קליפורניה (USC), שם קיבלה תואר ראשון בעיתונאות ויחסים בין-לאומיים. לאחר מכן השלימה תואר שני ודוקטורט במדעי המדינה מאותה אוניברסיטה.

## קריירה
בשנת 2017 הצטרפה נזריאן לצוות ההנהלה של הליגה נגד השמצה (ADL) כסגנית נשיא בכירה לעניינים בין-לאומיים, ולקחה על עצמה את האחריות להילחם באנטישמיות ושנאת גזע ברחבי העולם, כולל פיקוח על משרד ה-ADL בישראל.

בספטמבר 2019 העידה נזריאן בפני ועדה משותפת של בית הנבחרים של ארצות הברית בנושא הבין-לאומיות של תנועת העליונות הלבנה העולמית. ביוני 2019 ייצגה נזריאן את ה-ADL במקסיקו סיטי, מקסיקו, שם חתמו ADL ומשרד החוץ המקסיקני על הסכם לשיתוף פעולה להגנה על אנשים ממורשת מקסיקנית החיים בארצות הברית, שהם קורבנות של אפליה, קנאות, בריונות ופשעי שנאה. בינואר 2020 העידה נזריאן בפני הוועדה האמריקאית לחופש דת בין-לאומי בנוגע למאמצים העולמיים למיגור אנטישמיות.

לפני עבודתה ב-ADL, נזריאן פעלה בשלושה תחומים: אקדמיה, פילנתרופיה ומדיניות חוץ. היא נשיאת קרן המשפחה יונס וסוראיה נזריאן, עם משרד אזורי בישראל בשם קרן אמא. היא גם מייסדת מרכז יונס וסוראיה נזריאן ללימודי ישראל באוניברסיטת קליפורניה בלוס אנג'לס (UCLA) ויושבת ראש הוועדה המייעצת שלו. שרון לימדה כפרופסור עוזר במחלקה למדעי המדינה ב-UCLA, היא חברה במועצה ליחסים חוץ ויושבת במגוון מועצות מדיניות חוץ.

היא בעלת מניות מרכזית בחברות נזריאן אנטרפרייזס וקבוצת SBE אנטרטיינמנט. ב-2021 נשקלה מועמדותה לתפקיד שגרירה במשרד לניטור ולמלחמה באנטישמיות בממשל ביידן.

## פילנתרופיה
נזריאן משמשת כנשיאת קרן המשפחה יונס וסוראיה נזריאן, המוקדשת לקידום החינוך כזרז החשוב ביותר לשינוי חברתי. הקרן תומכת במטרות חינוכיות במגוון רחב של מוסדות: אקדמיים, מדיניות ציבורית ותוכניות חברתיות ואמנותיות מבוססות קהילה. נזריאן גם חברה במועצת המושלים של אוניברסיטת חיפה.

ב-6 במאי 2013 זכתה נזריאן בפרס דבורה מהליגה נגד השמצה בטקס שנערך במלון SLS בבוורלי הילס. ב-2015 זכתה בפרס ההומניטרי של פסטיבל הסרטים הישראלי בברלי הילס על תרומתה להפקה של הסרט הישראלי המועמד לאוסקר "באבא ג'ון". ובנוסף, קרן המשפחה שלה תרמה חלק מהתקציב.

ב-2021 הקרן של משפחתה תרמה מיליון דולר להקמת מעון יום של ויצו.

## חיים אישיים
נזריאן הייתה נשואה לשאריאר ברדראן, רופא חניכיים, מ-1990 ועד תחילת שנות ה-2010. כיום היא מתגוררת בלוס אנג'לס עם בעלה, פרננדו פלינט, ושלושת ילדיהם.

## הערות שוליים

קטגוריה:יהודים איראנים ופרסים
קטגוריה:סגל אוניברסיטת קליפורניה בלוס אנג'לס
קטגוריה:מהגרים מאיראן לארצות הברית
The Boy Is Mine (שיר של אריאנה גרנדה)

"**The Boy Is Mine**" (בעברית: "**הבחור הזה שלי**") הוא שיר של הזמרת-יוצרת האמריקאית אריאנה גרנדה. זהו הסינגל השלישי מתוך אלבום האולפן השביעי שלה, "Eternal Sunshine", שיצא לאור ב-7 ביוני 2024, דרך חברת התקליטים ריפבליק רקורדס. השיר נכתב והופק על ידי גרנדה, מקס מרטין, שינטרו יאסודה ואיליה סלמנזאדה. הוא מושפע מסגנון רית'ם אנד בלוז ומהווה גרסה מודרנית לשיר מפורסם בעל אותו שם של ברנדי ומוניקה משנת 1998.

## רקע ויציאת השיר
בשנת 2021, הקליטה את השיר "Fantasize" עבור מערכון קומי, אך השיר לא יצא לאור באופן רשמי. ביוני 2023, הקלטת השיר דלפה לרשת והפכה לוויראלית, במיוחד בטיקטוק. בריאיון לאפל מיוזיק במרץ 2024, גרנדה ציינה כי התגובות החיוביות של המעריצים ל-"Fantasize" השפיעו על החלטתה לכלול את השיר "The Boy Is Mine" באלבומה השביעי, "Eternal Sunshine". היא תיארה את השיר כ"גרסה מורמת" של Fantasize והוסיפה שתמיד רצתה ליצור גרסה מחודשת לשיר המקורי של ברנדי ומוניקה.

בריאיון לתוכנית "The Zach Sang Show" בפברואר 2024, התייחסה גרנדה להדלפת השיר "Fantasize", אותו כתבה במקור עבור סדרת טלוויזיה ולא התכוונה להוציאו לציבור. גרנדה ציינה את תחושת האכזבה והתסכל שלה מהדלפת חומרים שלא היו מיועדים לפרסום, והדגישה את הצורך בכבוד לעבודתו של כל אמן.

## וידאו קליפ
הווידאו קליפ לשיר פורסם ב־7 ביוני 2024, בבימויו של כריסטיאן ברסלאואר. הקליפ נפתח בסצנה בה דמותה של גרנדה צופה במסיבת עיתונאים, המוגשת על ידי שתי כתבות חדשות בגילומן של הזמרות ברנדי ומוניקה שביצעו את השיר המקורי בשנת 1998, ומהווה את ההשראה לגרסתה של גרנדה.

הקליפ מתרחש בעיר בדיונית בסגנון גות'אם, שם ראש העירייה, בגילומו של פן בדג'לי, מציע יוזמה לטיפול במכת עכברושים באמצעות שחרור חתולי רחוב. בעקבות כך, מגלמת גרנדה את קאטוומן, ויוצאת למשימה במסגרתה היא חודרת לדירתו של ראש העירייה, מנסה לפתות אותו, כובלת אותו בלאסו ומתקרבת להזריק לו שיקוי אהבה. בשיא הסצנה, בדג'לי מסיר את מסכתה, מביט בה בעיניים, וזורק את השיקוי על הקיר.

נכון לאפריל 2025, צבר הקליפ כ־43 מיליון צפיות ביוטיוב.

## ביקורות
השיר קיבל ביקורות חיוביות ממבקרי המוזיקה, ששיבחו את הצליל המזכיר את מוזיקת ה-R&B של שנות ה-90 ואת התוכן הלירי המפתה. הוא הגיע למקום ה-18 במצעד הבילבורד הוט 100 ולמקום ה-15 במצעד הקנדי.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי אריאנה גרנדה
קטגוריה:שירים באנגלית
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי מקס מרטין
קטגוריה:שירים שהופקו על ידי מקס מרטין
קטגוריה:שירי יהלום בברזיל
קטגוריה:שירי פלטינה בקנדה
קטגוריה:סינגלים בהוצאת ריפבליק רקורדס
פתחי אבו מוע'לי

**פתחי עבדאללה מסעוד אבו מוע'לי** (בערבית: **فتحي أبو مغلي**; נולד ב-29 בדצמבר 1950) הוא רופא ופוליטיקאי פלסטיני שכיהן בתפקיד שר הבריאות בממשלות הרשות הפלסטינית.

## ביוגרפיה
פתחי נולד בעיר שכם בשנת 1950, אך התגורר בילדותו בעמאן, ירדן. הוא למד רפואה באוניברסיטת אתונה, יוון, והתמחה בבתי חולים ביוון בתחום מחלות חזה. הוא עסק במקצועו כרופא בעמאן, וכמו כן עבד כיועץ במספר מוסדות בריאות ירדניים.

בשנת 1998 חזר לישראל ועבד כמנהל פרויקט פיתוח מערכת הבריאות במימון הבנק העולמי עבור משרד הבריאות הפלסטיני, במהלכו נבנו עשרות מרפאות במטרה לפתח את התשתית למתן שירותי בריאות ראשונית. כמו כן פותחו פרוטוקולי טיפול רבים במחלות כרוניות, ופותחה מערכת ממוחשבת לביטוחי בריאות. בין השנים 1999–2004 עבד בפרויקטים של שיתוף פעולה בין-לאומי בין משרד הבריאות הפלסטיני למוסדות תורמים בין-לאומיים. בשנת 2004 עבר לעבוד עם ארגון הבריאות העולמי בירושלים, כמנהל תוכניות בריאות.

ביוני 2007 מונה לכהן כשר הבריאות בממשלת פיאד הראשונה, ולאחר מכן שמר על תפקידו גם בממשלת פיאד השנייה. במהלך כהונתו, ב-2011, עלו כלפיו האשמות חריפות על שחיתות וחלוקת טובות הנאה למקורבים, והוגשה המלצה לפטר את אבו מוע'לי מתפקידו. במאי 2012 התפטר מהתפקיד. בתקופת כהונתו, ניסה לקדם הצטרפות של הרשות הפלסטינית לארגון הבריאות העולמי.

ב-3 באוגוסט 2023 מונה לכהן כיו"ר חבר הנאמנים של .

ב-1 באפריל 2024 הוקמה בפעם השלישית מועצת המנהלים של , ונשיא הרשות הפלסטינית מחמוד עבאס מינה אותו כחבר בה.

## קישורים חיצוניים

## הערות שוליים

קטגוריה:הרשות הפלסטינית: בריאות ורפואה
קטגוריה:שרי הבריאות של הרשות הפלסטינית
קטגוריה:פוליטיקאים פלסטינים
קטגוריה:רופאים פלסטינים
קטגוריה:בוגרי אוניברסיטת אתונה
קטגוריה:פלסטינים שנולדו ב-1950